הראשון הוא מיני סדרה חביבה כבת 7 פרקים ששודרה ב"דיסקאברי" בשם: Naked and Afraid. מדובר בתיעוד דיי מרתק של זוגות המורכבים מגבר ואישה שאינם מכירים אחד את השנייה ומשוחררים מרצונם לשרוד באזורים אקזוטיים נידחים בעולם (כל פרק במקום אחר) במשך 21 יום כשהם... ניחשתם - עירומים כביום היוולדם! הרעיון הוא להראות שניתן "להשתחרר" מסממנים מערביים, ולהתגבר על המבוכה שבעירום כאשר נמצאים במצב של הישרדות או מצוקה. לא מדובר בגילוי שירטיט לרובנו את אמות הסיפים, אבל התנאים בהם הצוות צריך לשרוד, ללא מזון, ללא מים וללא.. כלום בעצם.. הם קשים ולעיתים מסמרי שיער. אז כן, לא מדובר באנשים פשוטים כמוני וכמו רובכם (אני מניח, לא באמת מכיר אתכם), אלא באנשים בעלי ניסיון וכישורי הישרדות מוכחים, שמתעסקים ומלמדים הישרדות בתנאי שטח, כאלה שהשטח הוא בדמם, וגם עם כל הכישורים הנדרשים - אלה חווים חוויה קשה, מרתקת, מדהימה ומטלטלת.
מאוד מומלץ בייחוד כשהלחות עולה, הטמפ' מטפסות ונדמה לנו שלא יכול להיות גרוע יותר, לצפות באנשים שסובלים מטמפ' גבוהות יותר, לחות חדה יותר, רעב, מחלות ונחשים. למה? כי אנחנו בהמות מציצניות וטוב לנו.
סדרה נוספת שגיליתי השנה, באיחור ניכר (מסתבר) היא הגרסא האוסטרלית של תכנית הריאליטי "החפרפרת" The Mole, אשר גרסא ישראלית שלה הופקה אי שם בשנת 2001, ולא רשמה עניין מיוחד. החפרפרת האוסטרלית שודרה גם כן החל משנת 2001, אך גם היא לא שודרה בצורה עקבית. 4 העונות הראשונות (והמוצלחות) שלה שודרו בין 2001-2003, ואחר כך חזרה התכנית למסך רק ב-2005 בגרסא חדשה יותר. לאחר ירידה תלולה ברייטינג - בוטלה התכנית, אך קיבלה עדנה מחודשת בשובה למסך לעונה שישית ביוני האחרון (אחרי 8 שנות היעדרות!) עם הפקה חדשה ודינאמית יותר, ועם מנחה חדש. בינתיים הרייטינג באוסטרליה לא בשמיים, ואני בספק אם תהיה עונה נוספת, וחבל. מדובר באחת מתכניות הריאליטי החכמות והמעניינות יותר שקיימות כיום בטלוויזיה.
למי שלא ממש זוכר על מה מדובר - 12 מתמודדים העומדים בפני סדרה של אתגרים משותפים אותם הם צריכים למלא בצורה הטובה ביותר, שכן הצלחה בכל אתגר מוסיפה להם כסף לקופה. האינטרס הוא, כאמור, משותף - שכן את הכסף שנצבר בקופה לאורך כל התחרות ייקח המנצח הביתה. עם זאת, ישנו במשחק טוויסט מגניב - אחד מן המתמודדים הוא "החפרפרת" - מושתל של ההפקה שמשימתו היא להכשיל את המתמודדים ולגרום לכך שיכשלו במשימות ויאבדו כסף. אף אחד מן המתמודדים לא יודע מיהי אותה חפרפרת זדונית, וכך גם הצופים בבית. בסוף כל מקטע נערך מבחן ובו 20-25 שאלות אותם נשאלים המתמודדים בנוגע לזהות החפרפרת. מי שעונה על הכי פחות תשובות נכונות - מודח מן המשחק. החפרפרת לא מודחת לעולם. בסוף יהיה רק זוכה אחד שהצליח לעלות על זהות החפרפרת.
כמובן שבמשך השנים נוספו לרעיון הבסיסי הזה כל מיני טוויסטים, כמו "חסינויות" או "מטבעות" שניתן לזכות בהן ואלו מתקנות תשובות שגויות במבחן, וקיים פער מעניין בצורה שבה המתמודדים משחקים את המשחק - האם יישחקו משחק אלטרואיסטי לטובת הקבוצה, או שמא יעדיפו משחק אנוכי המקנה להם חסינויות על חשבון הכסף המצטבר בקופה? או שמא אולי המתמודדים שאינם החפרפרת מנסים לצייר עצמם כאילו הם החפרפרת האמיתית, על מנת לבלבל את יריביהם ולגרום להם להיפסל??
הדבר יוצר דינאמיקה קבוצתית מעניינת.. אני אישית מאוד נהנה מן התכנית הזאת. בהחלט מדובר בממתק של הקיץ מבחינתי. הרבה מאוד פרקים (בינתיים, התכנית עוד רחוקה מלהסתיים) אבל אף אחד מהם לא ממש משעמם, והמבטא האוסטרלי הזה כל כך ממכר! :-D הוכחה שאפשר לקיים תכנית ריאליטי חכמה, משעשעת ולא וולגרית!
התכנית השלישית היא בעצם משחק תופסת. כן, אותה תופסת שנהגנו לשחק כשהיינו ילדים. עכשיו - דמיינו שבמקום לרדוף אחד אחרי השני בחצר של בית הספר, אתם רודפים אחד אחרי השני בתוך זירה של כמה מאות דונם של יערות ואגמים? או שהרודפים אחריך מנסים להכשיל אותך בסגנון של "נתפסת - הודחת"? אם זה נשמע קצת מוכר, זה מכיוון שקונספט המשחק נשען על הצלחת סדרת הספרים (והסרטים) "משחקי הרעב".
לתכנית קוראים Capture והקונספט שלה דומה ל"משחקי הרעב", רק שכאן מדובר בצוותים המתחרים אחד מול השני: 12 צוותים משתתפים במשחק. כל צוות מיוצג על ידי צבע שונה (או: כל צבעי הקשת אם תתעקשו). צוות אחד מוגרל בכל תכנית לשמש כ"ציידים", בעוד השאר הם ה"ניצודים". הניצודים משוחררים לרוץ בתוך היער. כעבור 2 דקות הם מתבשרים שהציידים שוחררו לטרף. אף אחד מן הזוגות לא יודע את המיקום של הזוגות האחרים, ובפרט את מיקום הציידים. לכל צוות יש כמה שעות לנוע ולהתחבא במעבה היער על מנת שלא ייתפס על ידי הטורפים. אם הטורפים מצליחים לתפוס את אחד מן הזוגות - המקצה נגמר. למחרת - חוזרים על אותו הסיפור מינוס הזוג שנתפס ביום הקודם שנמצא בהסגר. לאחר כל 2 מקצים - הזוגות שנתפסו עומדים להדחה. אחד נשאר והשני מודח וכן הלאה.